google/wiki40b huggingface dataset:
Sanderum kirke

Claus Bergs altertavle

Altertavlen er utført på Claus Bergs verksted rundt 1515. I midtskapet har den trefløyede tavlen en figurrik korsfestelse og fire scener fra lidelseshistorien, i fløyene sees figurer som muligens stammer fra en tidligere altertavle fra 1400-tallet. Fløyene har dessuten malerier med blant annet motiver fra lidelseshistorien samt Maria med barnet. 
Altertavlen er muligens et forarbeide til altertavlen som finnes i Odense domkirke. 
På tavlens andre stand finnes i midten fire svært skadede malerier og på fløyene to nesten bevarte.  
Altertavlens mål: midtskap: 184 x 221 x 20,5 cm, midtfeltets bredde: 95 cm, fløyene: 184 x 110,5 x 13,5 cm, figurhøyde: ca. 50 cm, malefelter på andre stand: ca. 82 x 104 cm.

Kalkmaleriene

Kirkens kalkmalerier ble avdekket i 1895. I apsishvelvet sees rester av maling fra rundt 1200, Kristus omgitt av evangelistsymboler samt en apostelfrise. I korbuen og i korhvelvet er det kalkmalerier fra o.1525. I korbuen ser man Kristoffer og Sankt Georg. I hvelvet fremstilles kappeavrivningen i østkappen, i dette motivet får den lidende Kristus revet kappen av slik at de blødende sårene går opp. I tiden opp mot reformasjonen dyrket man lidelseshistoriens lidelser; smerten og blodet ble understreket og fremhevet. I sydkappen ser man piskingen; man binder flere ris, slik at pinslene understrekes. I vestkappen er fremstillingen for Pilatus og i nordkappen Tornekroningen.
I skipets 1.fag ses Den hellige familie i vestkappen (o.1525). Normalt fremstilles Den hellige Familie med Anna i midten og en rekke familiemedlemmer omkring henne, her sees tre familier. I midten Anna med jomfru Maria og Jesusbarnet på fanget, Anna rekker en frukt til Jesusbarnet, jomfru Maria, Anna og Jesus har glorier, dette motivet kalles også Anna selvtredje. 
Mot nord sees enda en kvinne med glorie og med barn på fanget samt en gutt på gulvet. Han spiser med skje av en trebenet gryte. Bak kvinnen er en skjegget mann. Begge guttene har glorier. Guttene forestiller jomfru Marias søster Maria Salomes barn som hun fikk med Zebedeus; Johannes evangelisten og Jakob (den eldre).
Mot syd ses en kvinne med glorie, hun ammer en liten gutt og er omgitt av tre større gutter og en mann. Guttene har glorie. Guttene forestiller jomfru Marias andre søster Maria Cleofas som fikk fire gutter med Alfeus; Judas, Jakob (den yngre), Josef og Simon.
Prekestolen er datert til 1631 og døpefonten til andre halvdel av 1200-tallet.
Urrá vannkraftverk

Urrá vannkraftverk , også kjent som Alto Sinú-demningen, er en demning med vannkraftstasjon i vassdraget Rio Sinú, i Colombia.
Anlegget har turbiner med installert produksjonskapasitet (ytelse) på 344 MW.
Mord på Orientekspressen (film)

Handling

Vinteren 1935. 14 mennesker reiser med «wagon lits» på Orientekspressen fra Istanbul til Calais. Detektiven Hercule Poirot er også med. På toget blir han kjent med den rike amerikaneren Ratchett som ber ham bli sin livvakt da han føler seg truet. Poirot avslår imidlertid tilbudet. Mannen blir senere drept mens toget blir stående i et pass på grunn av snø. Det viser seg at den døde er blitt myrdet med tolv knivstikk, til tross for at kupéen var låst. Poirot må løse mysteriet raskt, før uværet avtar og gruppen oppløses. Dette viser seg vanskeligere enn først antatt da det fremkommer at det er mange på toget som kunne hatt motiv for å drepe vedkommende.

Om filmen

Mord på Orientekspressen ble meget godt mottatt av filmkritikerne og har fått så mye som 95 % på Rotten Tomatoes. Den kjente amerikanske filmanmelderen Roger Ebert gav den tre av fire stjerner.
Filmen spilte inn $27,6 millioner på amerikanske kinoer.
Den ble innspilt på ulike steder i Frankrike.
Albert Finney var egentlig tredjevalg til hovedrollen som Poirot. Alec Guinness og Paul Scofield ble tilbudt den før ham, men takket nei. Finney, som var 38 år da filmen ble innspilt, måtte sminkes kraftig slik at han fremsto 15-20 år eldre enn det han var.

Priser

Ingrid Bergman vant en Oscar i klassen «beste kvinnelige birolle» for sin innsats. Den ble nominert i ytterligere fem Oscar-kategorier. Den ble tildelt tre BAFTA-priser; John Gielgud for «beste mannlige birolle», Ingrid Bergman for «beste kvinnelige birolle» og Richard Rodney Bennett for «musikken»). Den ble også tildelt tre priser av Evening Standard British Film Awards (Sidney Lumet for «beste film», Albert Finney for «beste mannlige skuespiller» og Wendy Hiller for «beste skuespillerinne»). Filmens manusforfatter, Paul Dehn, ble tildelt en pris av Writers' Guild of Great Britain Award for sitt arbeid på filmen.
Renault Magnum

Motor

Modellens dieselmotor er en videreutvikling av Volvos 12-liters rekkemotor med seks sylindre. Blant endringene er ny motorstyring og et annet innsprøytningssystem, utviklet i samarbeid med Delphi. Modellen leveres også med V8-motor.

Girkasse

Magnum leveres med en ZF 16-trinns manuell girkasse med servoassistanse. En 12-trinns automatisk girkasse med fire reversgir, kalt Optidrive II, er tilgjengelig som ekstrautstyr.

Kabin

Da Magnum ble lansert i 1990 var den for mange førere en revolusjon i kabindesign, med sitt flate gulv og store plass. Magnum hadde lenge den største kabinen i klassen, frem til DAF lanserte sin 95 Super Space Cab i 1995. Dette ble ytterligere understreket på bilmessen Commercial Motor Expo i 2000, da DAF hadde plassert en førerhytte fra Magnum inne i en førerhytte fra DAF 95. Renault svarte med å produsere en større førerhytte, noe som skapte reaksjoner fra en rekke produsenter, da denne var høyere enn EU-reglene tilsa. Av frykt for søksmål fra kunder trakk Renault denne modellen tilbake fra markedet.
Hallingdialekt

Hallingdialekt eller hallingmål beskriver talemål som snakkes i Hallingdal i Buskerud. Hallingmål er østlandsk og hører til dialektgruppa midlandsmål (også kalt fjellbygdmål), som tradisjonelt snakkes i dalstrøka på Østlandet. Til gruppen hører også valdresmål, gudbransdalsk, telemarksmål, numedalsk, sigdalsk, eggedalsk og kryllingmål.

Kjennetegn

Dialekten har tradisjonelt kløyvd infinitiv, og kjennetegnes ved typisk nynorsk-nære vendinger. Eldre hallinger bruker stort sett oblik kasus og flertallsbøying av verb. Pronomen samsvarsbøyes tradisjonelt i kasus: Åt garde sino. 
Eksempel: E va uppe hjå'o mor o såg ette sauidn henna. Varianten -idn eller -adn er et typisk målmerke i dalen (felles for Hallingdal og Valdres). Sammentrekningen 'n skriver seg fra dativspronomenet hona i hunkjønn. Tilsvarende for hankjønn er hono, slik at man får de noe uvanlige hjå'o mor, hjå'n far.

Lokale forskjeller

Ål og Hol skiller seg stort sett fra den øvrige dalen ved fravær av ø-omlyd på korte, mørke vokaler. Ålingene og Holingene sier for eksempel folk mens de fra Torpo og resten av Hallingdal sier følk. Et annet typisk trekk er at vokalene blir trangere jo lenger ned i dalen en kommer, slik at folk i Flå og Nes gjerne trenger y-lyden sammen til i. Gulsvikingene kommer fra den sydlige delen av Flå, og sier også je i førsteperson, i stedet for e, som i det øvrige Hallingdal. Her finner vi en overgang til talemålet i Krødsherad og de andre omringende stedene.

Kulturpress

I dag er hallingen under sterkt press fra talemålet i Oslo, noe som merkes best på Geilo. Kulturbevisste hallinger holder etter måten bedre på målføret sitt. Kvinnene viser seg å være dårligst til å holde på dialekten sin.
Juchitepec

Juchitepec er en kommune sørøst i delstaten México i Mexico. Den grenser til kommunene Chalco, Ayapango og Tenango del Aire i nord; Chalco og det administrative distriktet Milpa Alta (i Det føderale distriktet) i vest; kommunene Tepetlixpa, Totolapan og Tlalnepantla (de to siste i delstaten Morelos); og Amecameca, Ozumba, Tepetlixpa og Ayapango i øst.
Jucitepec hadde 23 497 innbyggere i 2010. Den har et areal på 149,56 km².
Kommunens administrasjonssentrum er Juchitepec de Mariano Rivapalacio, som har om lag 16 000 innbyggere. I tillegg til denne er det én annen landsby i kommunen, Cujingo, med i overkant av 6 000 innbyggere.
Navnet Juchitepec kommer fra nahuatl Xochiltepetl, som betyr «Blomsteråsen».
Paranormal Activity: The Ghost Dimension

Handling

Fleege-familien flytter inn i et nytt hus og oppdager et videokamera og en boks med gamle videoer i garasjen. Når de ser gjennom kameralinsen begynner de å se paranormal aktivitet som skjer rundt dem, inkludert at unge versjoner av Kristi og Katie kommer til live.
Bootle FC

Bootle FC er en engelsk fotballklubb fra Bootle i Merseyside i England. De spiller i North West Counties Football League Division Two etter å ha rykket opp fra Liverpool County Combination i 2006. De spiller sine hjemmekamper på Bucks Park, som har en kapasitet på 5000 med 400 av dem som er sitteplasser.

Historie

Den opprinnelige klubben Bootle FC spilte en sesong i The football league i 1892/93-sesongen, men droppet ut etter en sesong og ble oppløst.
I 1953 ble et nytt Bootle FC etablert. I 1974 ble de med i Lancashire Combination som de vant i 1976 og 1977. Da ble de med i Cheshire County League som senere ble en av ligaene som dannet North West Counties League, som de ble i helt til 2002 da de rykket ned til Liverpool County Combination i 2006 kom de seg tilbake opp i North West Counties League.
Pulttak

Et pulttak er et tak med fall til bare én side. Navnet kommer av likheten med skråplaten på en skrivepult. Ble tidligere også kalt shedtak.
Horisontal kjempegren

Kjernereaksjoner

De reaksjonene som finner sted i stjernens indre på kjempegrenen, begynner som sagt med et heliumflash. Siden fortsetter forbrenningen med lavere tempo. Reaksjonen som skjer er når helium blir til karbon gjennom fusjon. Denne reaksjonen skjer i selv kjernen av stjernen, mens rundt kjernen fortsetter forbrenningen av helium til hydrogen. Denne reaksjonen kalles en trippel-alfaprosess, og skjern når totalt tre ₂He⁴-kjerner bygger opp tyngre atomkjerner gjennom fusjon. De tyngre atomkjernene som bygges opp er ₆C¹² (kol), ₈O¹⁶ (oksygen), ₁₀Ne²⁰ (neon), ₁₂Mg²⁴ (magnesium). I denne grenen er det bare karbon som dannes. Denne prosessen er effektiv for temperaturer lik eller høyere enn 100 millioner Kelvin.
Rydbo

Rydbo er et tettsted i Österåker kommune i Stockholms län i landskapet Uppland i Sverige. I 2010 hadde tettstedet 582 innbyggere.
Shenzhou (Hengshui)

Shenzhou (kinesisk: 深州 ; pinyin: Shēnzhōu) er et byfylke i provinsen Hebei i Folkerepublikken Kina. Det er understilt byprefekturet Hengshui.
Befolkningen var i 1999 på 378 595.

Samferdsel

Kinas riksvei 307 passerer gjennom området. Den begynner i Qikou i Hebei og fører gjennom provinsene Shanxi og Shaanxi til Yinchuan i den autonome region Ningxia Hui.
Silver Threads Among the Gold

«Silver Threads among the Gold» er en amerikansk sang, skrevet av Hart Pease Danks (melodi) og Eben E. Rexford (tekst). Den ble publisert i 1873. Sangen, som er en sentimental ballade om en aldrende person som forklarer sin kjærlighet for sin livpspartner, ble ekstremt populær i USA på slutten av 1800-tallet og begynnelsen av 1900-tallet. Ennå i dag inngår sangen i repertoaret til barbershopgrupper.
Rexford har i et senere intervju fortalte at han i sin tid på college ble kontaktet av Danks med en bestilling på tekster til å tonesette. Rexford sendte ni tekster, hvorav Danks anvendte seks. Deriblant var «Silver Threads...», en bearbeidelse av et dikt med tittelen «Growing Old», som Rexford allerede hadde skrevet som 18-åring. Rexford hørte først sangen da et selskap med Oneida-indianere gav en konsert i Shiocton og sang den. 
Svensk tittel er «Varför skola människor strida». Den svenske journalisten og revyforfatteren Emil Norlander skrev en svensk tekst. Den utgikk dog ikke i det hele tatt fra Rexfords tekst, men var i stedet en appell mot krig og for menneskers likeverd.

Innspillinger

Innspillinger av sangen fra 1900-tallet innbefatter de med Bing Crosby (1948), The Gaslight Singers (1969), Jerry Lee Lewis (1956 og 1973), John McCormack samt Jo Stafford with Paul Weston's Orchestra.

Norske versjoner

Erich Erichsen har skrevet en dansk tekst, som én av de norske bygger på. Den norske tittelen er «Sommersol til siste stund». Det finnes også en kristen norsk tekst med tittelen «Jesus, du min venn i nøden». Philip A. Kruse har også skrevet en tekst. Den bærer tittelen «Hvorfor stride».
Katekolaminer

Katekolaminer er benevnelsen på en gruppe av kjemiske stoffer som kommer fra aminosyren tyrosin og som inneholder én aminogruppe og én katekolgruppe.
De tre mest vanlig forekommende katekolaminene er nevrotransmitterene dopamin, noradrenalin og adrenalin. Dopamin produseres i hjernestammen, mens størstedelen av noradrenalin og adrenalin dannes i binyremargen. Noradrenalin produseres også inne i sentralnervesystemet, i en rekke kjerner i hjernestammen og thalamus. Den viktigste noradrenerge kjernen er locus caeruleus.
Stress fører til høye katekolaminnivåer i blodet. Det skjer både når stresset skyldes en psykologisk reaksjon på bekymringsfulle tanker og når stresset består av fysiske påvirkninger som for eksempel høye lyder, skarpt lys eller lavt blodsukkernivå (hypoglykemi).
Forhøyet katekolaminnivå i blodet medfører økt risiko for hjerte- og karsykdommer.
Legemiddelgruppen betablokkere (β-blokkere) hemmer virkningen av katekolaminer.
Det diplomatiske korps

Det diplomatiske korps (Corps diplomatique) er det samlede antall diplomater akkreditert i en hovedstad forstått som et kollektiv. Dets vert er landets utenriksdepartement, som også er vertskap for Corps Consulaire (forkortet CD).
Den av ambassadørene i et land som har hatt posten lengst, kalles det diplomatiske korps' doyen og ivaretar det diplomatiske korps' felles interesser overfor protokollen i oppholdslandets utenriksministerium. I katolske land er Den hellige stols ambassadør normalt doyen, uansett ansiennitet. Ved siden av det diplomatiske korps finnes det konsulære korps. Ofte ses biler tilhørende diplomater med et CD-merke i stil med de nasjonale kjenningsbokstaver.

Historie

Formaliserte diplomatiske korps utviklet seg i første halvdel av 1700-tallet, med doyen som formelt overhode, og deres institusjoner ble kodifisert i løpet av 1800-tallet. Doyen er den diplomaten som har oppholdt seg lengst på det aktuelle stedet. Et diplomatisk korps ligner på alle andre sosiale grupper i det at dets identitet bygger på differensiering fra andre grupper. Den mest åpenbare åpenbare størrelsen det diplomatisk korps definerer seg i forhold til er staten de er akkreditert til, og samfunnet de lever i.
Inntil 1800-tallet var samhandlingen med mottagerstaten bilateral, med diplomatene på den ene side og kongen med sitt hoff og administrasjon på den annen. Da Norge oppnådde suverenitet i 1905, befant europeisk diplomati seg i en overgangsperiode, hvor det adelige sakte var på retur og ideer om demokrati var i ferd med å få fotfeste. Diplomatene ble nå også nødt til å forholde seg til det sivile samfunn som kunne komme til å påvirke utenrikspolitikken i det landet de var utstasjonert i.

Det diplomatiske korps i Norge

Den aller første diplomatiske representant i Kristiania var den tidligere russiske generalkonsul, som rykket opp som minister 30. oktober 1905, fire dager etter at unionsoppløsningen fant sted. Den første permanente (altså bofaste) minister, den britiske, var på plass 3. november 1905, og i løpet av vinteren var faste representanter for Danmark, Frankrike, Russland, USA, Tyskland og Sverige også på plass. Til sammenligning var tolv land diplomatisk representert med minister bosatt i Stockholm i 1905. Stormakter og naboland ble fulgt av Uruguay i 1906 og Cuba i 1909, og i tillegg til dette kom en håndfull land som var representert i Oslo med diplomater sideakkreditert fra Stockholm, København eller London.
Ettersom flere stater ble selvstendige, og internasjonal representasjon generelt økte, ble etter hvert også en rekke andre land representert i Norge. I 1909 var de 7 legasjonene bemannet med 14 fastboende diplomater, hvorav 6 med ektefelle. Det ble ikke ført noen oversikt over diplomatenes barn, men det totale diplomatiske korps med familie utgjorde mest sannsynlig under 35 personer. Antallet legasjoner og diplomater steg noe i årene før 1. verdenskrig, og så mer markert etter krigen ettersom det oppsto en rekke nye land, og på begynnelsen av 1920-tallet var det 16-17 fremmede legasjoner i Kristiania. Fra den andre verdenskrig har dette tallet økt jevnt.
Rikspartidagene i 1927

De 3. rikspartidagene for det nasjonalsosialistiske tyske arbeiderparti (NSDAP) ble gjennomført i Nürnberg 19. – 21. august 1927. Det var det første året partidagene ble gjennomført i Nürnberg, som fra 1933 fikk status som offisiell by for Rikspartidagene.
Møtet startet fredag 19. august hvor deltakerne ankom Nürnberg og ble tatt imot av den lokale lederen av NSDAP i Franken, Julius Streicher. Fra den offisielle boken fra arrangementet fremgår det at deltakerne kom fra alle deler av ”Stor-Tyskland”, dvs. at man også hadde deltakelse fra de områder og land som nazistene mente var ”stjålet” fra Tyskland etter 1. verdenskrig og som senere skulle bli okkupert av den tyske hær under Nazi-regimet.
Fredag kl. 16.00 ble det avholdt en rekke møter i Kulturforeningshuset (Kulturvereinshaus) som var senteret for rikspartidagene i 1927. En rekke av Gauleiterne og partiets medlemmer av Riksdagen holdt taler.

Lørdags ettermiddag var det fakkeltog i Nürnberg sentrum. 15 – 20 000 deltok i toget ifølge den offisielle boken fra arrangementet.
Søndag morgen samlet man seg på Luitpold-arenaen. Her ble 12 nye bannere tatt i ed av Adolf Hitler. 40 000 mennesker skal ha deltatt.
Deretter marsjerte man tilbake til Nürnberg sentrum
Avslutningsseremoniell ble holdt sent søndag ettermiddag. Følgende talte: Riksdagsmedlemmene Dr. Frick og Dr. Buttmann og Bystyremedlem rapporterte om partiets parlamentariske virksomhet. Partimedlemmene Grev Ernst Reventlow, Gottfried Feder, Dr. Dinter og Joseph Goebbels diskuterte tysk utenrikspolitikk, den generelle korrupsjonen innen politikk og næringsliv, rasespørsmål og nasjonalsosialistisk propaganda. Alfred Rosenberg talte om den internasjonale verdensorden. Adolf Hitler avsluttet kongressen og snakket i sin tale om Tysklands behov for å utvide sine grenser og tysklands rolle i verden etter den første verdenskrig.
Shidian

Shidian (kinesisk: 施甸县; pinyin: Shīdiàn Xiàn) er et fylke i provinsen Yunnan i Folkerepublikken Kina. Det ligger i byprefekturet Baoshan.
I 1999 var folketallet på 320 963 innbyggere.
Festningsgata (Kristiansand)

Beskrivelse

Gaten strekker seg fra Østre Strandgate til Tordenskjoldsgate og hadde opprinnelig navnet Nordre gate. Forlengelsen av gateløpet nord for Tordenskjolds gate har navnet Stener Heyerdahls gate. Parkanlegget sør for Tordenskjolds gate heter Stener Heyerdahls park. Denne gatestubben samt Festningsgata fra Tordenskjolds gate til Dronningens gate er en del av fylkesvei 28. Fra Østre Strandgate til Tollbodgaten er bygningene oppført etter at murtvangen ble innført umiddelbart etter bybrannen i 1892 og fremover. 
Denne delen av gaten ble også lagt i aske under bybrannen i 1734 som rammet 333 bolighus. Ved brannen i juli 1892 ble alle hus i Festningsgata sør for Tollbodgaten ødelagt.
I tillegg til murtvangen, ble Kvadraturen delt i 4 deler ved at Festningsgata (og Rådhusgata) før gjenoppbyggingen ble lagt ut til 31 meters bredde. Men bare en del av denne planen, nedre del av Festningsgata fra Retranchementet (Tresse) til Avenyen  og en del av Rådhusgata ved torvet ble utført ifølge denne planen. I Hans Jacobsen Schiørts opprinnelige plan for byen var gatebredden 24 alen, tilsvarende 15 meter. Siden har sanering og nybygg gradvis gjort gateløpet bredere og i dag (2011) er det bare ett kvartal, mellom Gyldenløves gate og Rådhusgata som har avvikende bredde.
Gaten fungerer som hovedinnfartsåre til Kvadraturen og har i nord tilførselstunnel til og fra E18 via Baneheitunnelen. Denne delen av gateløpet har navnet Stener Heyerdals gate. Det nødvendige gatearealet ble frigjort ved å vende og flytte Tordenskjoldsgate skole i 1988. 
I midtrabatten mellom Rådhuset og Tinghuset er det plassert en skulptur av Christian IV, byens grunnlegger.
I Festningsgata 2 ligger Odd Fellow-losjen, opprinnelig tegnet som praktvilla for dampsageier og trelasthandler Lars Usterud. Med sitt markante tårn og søyleveranda peker den seg ut i byggestilen, lik den vi finner på Oscarshall på Bygdøy. Bygningen ble tegnet av Johan Keyser Frølich som var arkitekt for en rekke av murbygningene etter bybrannen i 1892.
Gizaplatået

Gizaplatået (egyptisk arabisk: جيزة بلاتي‎) er en flat høyde eller et platå som er lokalisert ved byen Giza, som igjen ligger rundt 20 kilometer sørvest for sentrale Kairo (Egypts hovedstad). Området er karakterisert som et ørkenområde, preget av et sandfylt terreng og klima med liten eller ingen vegetasjon. På platået ligger Giza nekropolis, en rekke velkjente pyramider som Kheops, Khafre og Menkaurapyramiden, samt den store sfinksen. De kongelige pyramidekompleksene, som omfatter templer, gangveier, og omliggende pyramider, er omgitt av graver til medlemmer av den kongelige familie, eliten bestående av adelen og presteskapet. Ved foten av platået, sør for sfinksen, ligger gravstedet og byen til pyramidebyggerne, hvor menn og kvinner som bygget kompleksene på platået, levde, arbeidet og ble gravlagt.
Den største pyramiden, Kheopspyramiden, er den eneste gjenværende av verdens syv underverker fra antikken som fortsatt gjenstår. Stedet ble opptatt i UNESCOs verdensarvliste i 1979 sammen med det nærliggende området Memfis som var hovedstaden i oldtidens Egypt. Oldtidens egyptere kalte stedet for imentet («Vest») eller kher neter («nekropolis»).

Turistmål

Området har vært et betydelig turistmål, og er fortsatt åpent og tilgjengelig for allmennheten dagtid. Ved kveldstid presenteres et lyd- og lysshow over sfinksen og pyramidene hvor deres historie blir presentert til lyd og musikk. Det har vært et omfattende salg av suvenirer og lignende, som til sammen har hatt stor betydning for Egypts økonomi. Turisme var Egypts nest største inntektskilde, og brakte inn 13 milliarder dollar så sent som 2010, men etter den egyptiske revolusjonen i 2011 og de uroligheter som har fulgt, har turistindustrien bortimot tørket ut. 
Gizaplatået er per 2013–2014 preget av fravær av turister og stille tomhet, i henhold til en rapport fra blant annet National Geographic. Det har gjort utallige mennesker som tidligere hadde sikker inntektskilde, men nå bortimot arbeidsledige. En annen side er at området, som mange andre steder i Egypt, har siden 2011 blitt preget av systematisk plyndring og vandalisme fra kriminelle og islamister. Plyndring har preget området siden antikken, og i den første muslimske tiden i Egypt ble en del av pyramidene også benyttet som steinbrudd, men det har vært en foruroligende økning siden 2011. Ved hjelp av moderne maskineri veltes graver opp på jakt etter oldtidsgjenstander som selges til rike statussamlere i blant annet Dubai.
Brasserie Saint-Germain

Brasserie Saint-Germain er et fransk bryggeri i Aix-Noulette i Pas-de-Calais. Bryggeriet ble etablert i 2003.
Bryggerimestre er Vincent Bogaert og Hervé Descamps. Produksjonen lå i 2008 på 3500 hl/år.
Bryggeriets øl selges under merkenavnet Page 24 og har vunnet en rekke medaljer i concours général agricole de Paris, deriblant gullmedaljer for Blonde, Blanche, Réserve Hildegarde Blonde, Réserve Hildegarde Ambrée og Triple. Sortimentet omfater også enkelte tapninger med smakstilsetninger.
Skavnakk

Skavnakk er et lite sted sørvest i Loppa kommune. Stedet ligger på vestsiden av Frakkfjorden, rett sør for øya Loppa. Det er bare én fastboende i selve Skavnakk i dag, i tillegg til at det bor to personer innerst i fjordbotnen. Grunnen til at det er så få fastboende er fraflytting siden 1990-tallet, da det var 20-25 fastboende. Skavnakk ligger utsatt til for vinterstormer og flere ganger har både hus, fjøs og til og med vinterkaia blåst på havet. Fremdeles er ikke kaia eller landgangen i orden. Den vil ifølge Loppa kommune være ferdig innen sommeren 2011.
Om sommeren er det imidlertid langt flere mennesker i Skavnakk, da mange fraflyttede hus brukes som ferie- og fritidshus.